## L’aeroport de Castelló presenta el seu catàleg de rutes per a la campanya d’estiu a les agències de viatges de la província

*** S’han programat 14 connexions regulars, que suposen el major nombre de vols en la trajectòria de la infraestructura
* El director general d’Aerocas, Justo Vellón, destaca que les agències de viatges constituïxen un “aliat estratègic” per a l’aeroport**

L’aeroport de Castelló prosseguix la seua labor promocional amb la presentació a les agències de viatges del seu catàleg de rutes regulars per a la temporada d’estiu.

El director general d’Aerocas, Justo Vellón, ha mantingut una reunió a Castelló amb una trentena de representants d’agències de viatges de la província, davant dels quals ha exposat l’oferta de vols per a la campanya estival, en la qual l’aeroport ha programat el major nombre de rutes de la seua trajectòria, amb un total de 14.

Justo Vellón ha destacat que les agències de viatges constituïxen un “aliat estratègic” per a l’aeroport, “com a prescriptors turístics que són”, per la qual cosa “és important que coneguen de primera mà les connexions i els servicis que oferix la infraestructura”. En este sentit, ha subratllat l’estreta relació que manté l’aeroport amb l’Associació Valenciana d’Agències de Viatges (Aevav).

El director general d’Aerocas ha detallat les novetats que presenta l’aeroport per a la temporada d’estiu, que arranca a finals de març. El pròxim 30 de març s’estrena la nova ruta de Budapest, i, el 31, la de Cracòvia. L’11 d’abril s’inaugura la de Cluj, i, el 18 de juliol, la de Palma.

A més, l’aeroport manté les línies estivals de Berlín, Milà, Porto, Astúries i Bilbao i les anuals de Londres, Brussel·les, Düsseldorf Weeze, Bucarest i Madrid. Sobre esta última, Justo Vellón ha recalcat les possibilitats de connexió que oferix, ja que permet enllaçar amb un centenar de destinacions nacionals i internacionals.

La conjunció de les 14 rutes regulars suposarà que l’aeroport opere, en 2025, el major nombre de vols de la seua trajectòria. La previsió per a enguany és superar els 300.000 passatgers.

Fecha: 02/03/2025